Hans Christian Schmidt (V), 2002-03-11:
Jeg vil gerne starte med at kvittere for den debat, vi har haft her.
Det var en god debat.
Vi har sådan set haft udelukkende gode her i dag, men her var der - lad mig sige
det sådan - opbakning fra alle partier, så vidt jeg noterede mig.
Det startede med hr. Lars Christian Lilleholt, der sagde: Et positivt og præcist forslag, som nøjagtig lever op til det, det skal.
Det skal hvile i sig selv, og ordningen er selvfølgelig en ordning, som tager hensyn til miljøet og til, at vi får de bilvrag væk.
Jeg noterede mig også det synspunkt, at det var rart, at også kommuner og politi nu får
en mulighed.
Jeg tror også selv på, at der ligger en effekt heri.
Til hr. Helge Mortensen, som talte om, at man var positiv over for det nye forslag, men havde - så vidt jeg forstod - en reservation med hensyn til, om man måske skulle bruge beløbet et andet sted.
Det er en mulighed, jeg synes, man skal diskutere i udvalget, for selvfølgelig er der andre muligheder end dem, der ligger heri.
Jeg vil bare slutte af med de synspunkter, der gik på, om vi kunne få nogle af de andre biler med, altså dem, der står på offentlige steder osv.
Det går nok, men mange gange kan det f.eks. være produkthandlere, der har fået penge én gang for at tage imod bilerne, og nu kan de så køre alle bilerne hen til den her ordning.
Jeg er noget reserveret lige over for det.
Ikke over for at få bilerne væk, det ville jeg meget gerne.
Men jeg har det grundlæggende synspunkt, at det har man en forpligtelse til at gøre selv.
Og produkthandlerne har en forpligtelse til at få gennemført det her, både af hensyn til miljøet og deres egen moral.
Hvis biler står og flyder uden for de pladser, hvor de skal stå, mener jeg helt klart, at her kan kommunerne skride ind og bør gøre det.
Gentagne overtrædelser af henstillinger og pålæg om, at man skal sørge for at få det i orden,
må gerne følges op af handling, for det kan føre til, at man sørger for at have orden i sit eget hus.
Men det andet vil jeg gerne kvittere for, det synes jeg, vi skal gå ind at kigge på.
Så vil jeg gerne sige til hr. Jørn Dohrmann: Tak for de rosende ord til regeringen.
Jeg synes, det var rart, at hr. Jørn Dohrmann mente, at det at sætte afgifterne ned her lå inden for det, som også Dansk Folkeparti syntes var en god idé.
Jeg oplevede også, som jeg tit gør hos hr. Jørn Dohrmann, et meget skærpet miljøkrav over for de folk, som ikke sørger for, at bilerne kommer det rette sted hen, og med hensyn til i øvrigt nøje at ville følge, at det får den virkning, der er meningen med det.
Fru Helle Sjelle talte om at være afhængig af bilen, og
det er familierne jo.
Derfor skal man også huske, når man ser på ordningen her, som fru Sjelle også sagde, at den skal hvile i sig selv.
Hr. Jørn Jespersen var også enig i ordningen og ville godt følge med i, om tallene var korrekt sammensat. Hr. Christian Brix Møller talte om de udtjente bilvrag og spurgte også, om beløbet eventuelt kunne sættes op igen.
Det vil jeg gerne kvittere for, for jeg er fuldstændig enig i, at hvis det viser sig, at ordningen ikke længere kan klare sig på den måde, som vi strikker den sammen, jamen så må beløbet stige.
Sådan må det være.
Formålet med med dette lovforslag er jo for det første at skabe balance mellem indtægter og udgifter i bilordningen, og for det andet, som det også blev sagt, at gennemføre bestemmelser om producentansvar i direktivet om udrangerede køretøjer og for det tredje at justere ordningen på enkelte punkter med henblik på at styrke ordningens effektivitet og begrænse det administrative besvær.
Den nuværende bilskrotordning trådte faktisk i kraft den 1. juli 2000, og som det rigtigt blev sagt, er der nu akkumuleret et overskud på 210 mio. kr.
Da det, som jeg sagde før, var hensigten, at ordningen skulle hvile i sig selv, og at der ikke skulle akkumuleres penge - og det er altså det bærende heri - er der behov for at ændre ordningen, så den bringes i økonomisk balance.
Men jeg medgiver, at man kan gøre det på forskellige måder, som det blev foreslået af hr. Helge Mortensen.
Vi har foreslået at nedsætte det fra 90 kr. til 60 kr., men der vil også være andre måder at løse det på, som jeg sagde.
Eksempelvis kunne godtgørelsessatsen sættes op, så der blev et større præmieringselement til bilejere, der overholder reglerne, når bilen skrottes.
Bilejerne har jo i forvejen pligt til at aflevere en udtjent bil til ophugning.
Så vil jeg lige nævne, at den nuværende bilordning allerede imødekommer kravet i EU's direktiv om udrangerede køretøjer, nemlig at den sidste ejer af en bil skal kunne aflevere køretøjet til affaldsbehandling uden omkostninger.
Den danske ordning går endda et skridt videre og indebærer, at der som hovedregel er et overskud efter skrotningen, også kaldet en præmie, til den sidste bilejer.
Jeg vil gerne kvittere for de bemærkninger, der faldt under debatten her, og jeg ser frem til en velvillig behandling i Miljø- og Planlægningsudvalget, hvor vi selvfølgelig gerne deltager i forskellige ændringsforslag, hvis det måtte komme op.